Без интерком (в т.ч. телефон/музика) карането на мотор е почти самотно приключение. Вярно е също, че някои го предпочитат така. Оставаш сам , изпразваш главата си от всякакви проблеми и се наслаждаваш на пътя. Но, ако имаш спътник или спътници и пътуваш по-дълго, неизбежно ще трябва да си говорите, защо не в движение? Интеркомът монтиран в каската позволява това да стане лесно. Проблемът идва когато решиш да си купиш, има много видове и то в широк ценови диапазон. Кой е правилният за теб? Имайки в предвид, че те трябва да работят в трудна среда, правилният избор може да направи разликата между това да се наслаждавате на новата покупка или да я намразите много бързо след това. Това ревю ще помогне донякъде да вземете правилното решение.
Да започнем с видовете интеркоми.
Акустични.
Видно е от снимката, няма да се впускаме в обяснения. Но сме длъжни да отбележим плюсовете. Липсва електроника и батерии и това ги прави доста надеждни. И опасни...
Следващият вид са кабелните интеркоми.
Тези системи са с проводник който свързва водача с пътника. Всичко отива в една кутия в която се намира контролът и батерията. Някой модели позволяват към тях да се включи FM радио. Основният недостатък при тези системи е, че можете да разговаряте само двамата. Ако сте в група с други мотори, комуникацията си остава традиционно жестомимична. И следващият тънък момент е при слизане от мотора. Не забравяйте да разкачите кабела между двама ви, иначе интеркома става рязко неработещ.
Стъпка по-нагоре са безжичните интеркоми.
Съществуват различни видове радио технологии. Някои от тях GMRS, FRS, FM, Bluetooth са предимно за щатите, други за Европа FM, PMR446, Bluetooth. За американските само ще отбележим, че GMRS са съвременните варианти на "уоки токита" и комуникират до десетина километра разстояние и са по-добрият вариант. Подобно на FM това са публични честоти, така, че не се изненадвайте, ако някой друг се включи в разговора или вие станете неволни слушатели. Като предимство може да се отбележи, че ако с вас пътува кола или имате познати в обвхват наоколо можете да си направите конферентен разговор.
И най-новата технология Bluetooth
Тази технология позволява напълно безжично връзка с пътника, другите мотористи, радио/mp3/GSM/GPS. За момента bluetooth не поддържа разстояния по-големи от няколко стотин метра, но с универсалността си е предпочитана. За да спомогнат комуникацията някои устройства използват и CDMA (Code Division Multiple Access) това е системата която използват и някой от мобилните телефони, така може да спечелите още малко обвхват. Освен това имат и функции за шумоподтискане което си е от сериозно значение при по-високи скорости. Връзката с мобилният телефон също е лесна и е плюс. Естествено имат и минуси, управлението на всичките функции с два бутона, без да гледате и с ръкавици си е предизвикателство. Друго важно е, че ако си купувате интерком само да слушате музика с високо качество то ще останете разочаровани, това определено не им е силната страна.
Ето и няколко основни насоки преди да купите:
- до колко такива устройства могат да се "закачат" заедно и поддържаният обвхват;
- дали е водоустойчиво;
- стерео или моно, поддържа ли AD2P;
- има ли вградено FM радио;
- поддържа ли гласови команди, дистанционно управление;
- има ли шумоподтискане;
- "живот" на батерията
След като намерите подходящият интерком за вас, наистина ще разберете колко е приятно да коментирате интересни неща по време на път. Ще се чудите как сте се разбирали до сега без него. И за финал, не забравяйте, че получавате това за което плащате, но дори и лош интерком e по-добре от никакъв.